དགེ་རྒན་ནི་སློབ་གསོ་སྐྱོང་བའི་རྩ་བ་ཡིན་ལ་སློབ་གསོ་དར་བའི་འབྱུང་རྩའང་རེད།མི་དམངས་བློ་ཡིད་ཚིམ་པའི་སློབ་གསོ་གཉེར་བར་ངེས་པར་དུ་མི་དམངས་མང་ཚོགས་བློ་ཡིད་ཚིམ་པའི་དགེ་རྒན་གྱི་དཔུང་ཁག་ཅིག་ཡོད་དགོས།སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་རྒྱལ་ཡོངས་ཀྱི་སློབ་གསོའི་ཚོགས་ཆེན་ཐོག་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་སྟོབས་ཆེན་སྐྲུན་པ་དེས་དགེ་རྒན་དཔུང་ཁག་འཛུགས་སྐྱོང་ཐད་བླང་བྱ་གསར་པ་དེ་བས་མཐོ་བ་བཏོན་ཡོད་ལ།ཏང་ཡོངས་དང་སྤྱི་ཚོགས་ཡོངས་ཀྱིས་དགེ་རྒན་ལ་གུས་བཀུར་དང་སློབ་གསོར་མཐོང་ཆེན་བྱེད་པའི་ཐད་ལའང་བླང་བྱ་གསར་པ་དེ་བས་མཐོ་བ་བཏོན་ཡོད་ཅེས་ནན་བཤད་གནང་ཡོད།དུས་རབས་ཇི་ཙམ་གྱིས་མདུན་དུ་སླེབས་ཚེ་ཤེས་བྱ་དང་ཤེས་ལྡན་པའི་གལ་ཆེའི་རང་བཞིན་དེ་ཙམ་གྱིས་མངོན་གསལ་དོད་པ་དང་།སློབ་གསོ་དང་དགེ་རྒན་གྱི་གནས་བབ་དང་ནུས་པའང་དེ་ཙམ་གྱིས་འབུར་དུ་ཐོན་ཡོད།དུས་རབས་གསར་པའི་བོད་ཀྱི་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བར་སློབ་གསོའི་ལས་དོན་ལ་དུས་བབ་གསར་པ་དང་ལས་འགན་གསར་པ་འཕྲད་བཞིན་ཡོད།ང་ཚོས་ངེས་པར་དུ་འཐབ་ཇུས་ཀྱི་མཐོ་ཚད་ནས་དགེ་རྒན་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་པའི་དོན་སྙིང་གལ་ཆེན་ངོས་འཛིན་གང་ལེགས་བྱས་ཏེ།དགེ་རྒན་དཔུང་ཁག་གི་འཛུགས་སྐྱོང་རྨང་གཞིའི་ལས་དོན་ལ་བརྩི་རྒྱུ་མཐའ་འཁྱོངས་ཀྱིས་བྱང་ཚད་མཐོ་ལ་ཆེད་ལས་ཅན་གྱི་དགེ་རྒན་དཔུང་ཁག་ཅིག་འཛུགས་སྐྱོང་ཧུར་ཐག་བྱེད་དགོས།